[Video] Dit wemel van bekendes by ‘Vir Altyd’-première | Maroela Media
Ivan Botha en Donnalee Roberts wens mekaar gelyk op die sandtapyt met nog ‘n uitstekende Afrikaanse fliek. Foto: Esté Meyer Jansen.
Dié fliek, wat vervaardig en geskryf is deur die akteurs Donnalee Roberts en Ivan Botha, bied ŉ nuwe, vars blik op al die verskillende fases waardeur verhoudings beweeg. “Vir Altyd is ŉ avontuur en dit vat die kykers op ŉ avontuur van al die seisoene van liefde en verhoudings. Die fliek het hárt en mense kan daarby aanklank vind,” het Donnalee en Ivan by die première vertel.
Ivan meen dié karakters is heeltemal verskillend van hul vorige fliek s’n waar die akteurs ook die twee hoofrolle vertolk het. “Ons is baie bewus van die feit dat ons weer saam in ŉ fliek is. Dit was dus vir ons as skrywers en vervaardigers baie belangrik om dit vars te hou. Ons het regtig moeite gedoen om seker te maak ons skryf nuwe karakters wat die teenoorgestelde is van dié in vorige reekse of flieks waarin ons saam te sien was.”
Nie net die karakters het allerlei avonture ervaar nie, maar ook húlle tydens die verfilming. “Ons het die laaste dag van verfilming lugskote vanuit ŉ helikopter geskiet. Ons het albei soos meisies gegil. Ek het gegil uit pure genot, Ivan omdat hy so ’n bietjie bang was,” het hulle geskerts.
Die akteurs meen hulle vorm ŉ wenkombinasie weens die persoonlikheidseienskappe wat hulle deel. “Ons is ewe hardwerkend en perfeksionisties. Ons wil albei op die ou einde die bes moontlike fliek maak sodat ons werklik trots kan wees daarop om aan die mense ŉ wenfliek te wys,” het Donnalee gesê.
Cedar Square in Johannesburg het omtrent gewemel van ander bekendes. Die voormalige Boer soek ŉ Vrou-aanbieder en aktrise, Angelique Gerber, sê romantiese komedies is ŉ móét-sien. “Daar is vir my geen beter storie nie. Ek dink ons gaan nog vir die volgende 500 jaar na romantiese komedies kyk. Dit is iets wat tot die hart praat en jou laat lag.”
Die gewilde aktrise en motiveringspreker, Leandie du Randt, sê Vir Altyd is beslis ŉ fliek waarin kykers hulself gaan verloor en meegevoer raak. “Die moeilikste ding om self flieks te maak is dat jy heeltyd wonder waar die kamera is, asook hoe baie die regisseur vir die akteurs gesê het wat om te doen en wat hul eie inisiatief was. Maar jy weet ŉ fliek is goed wanneer jy jouself daarin verloor. Dit is presies wat Vir Altyd doen.”
Die pasverloofdes, Nadia Beukes en David de Villiers, sê avonture is iets wat gedeel moet word met iemand. “ŉ Avontuur is iets wat jy nie verwag nie. Dis iets nuuts, en vir my persoonlik, wat jy kan deel met iemand spesiaal. Dit gaan oor met wie jy dit deel,” het sy vertel. Hulle is pas terug van ŉ vakansie in Switserland waar David vir Nadia die jawoord gevra het.
Vir Altyd word van 12 Februarie landwyd in teaters vertoon.
Donnalee Roberts en Ivan Botha vertolk die rolle van Nina en Hugo. Hulle het ook die draaiboek van ‘Vir Altyd’ geskryf en is vervaardigers van die fliek. Foto: Esté Meyer Jansen.
Laré Brink (regs) en metgesel. Laré is te sien in ‘Vir Altyd’ as Michelle, Nina se beste vriendin. Foto: Esté Meyer Jansen.
Jaco Smit is die regisseur van ‘Vir Altyd’. Foto: Esté Meyer Jansen.
Die sangeres Sharoney was ook op die sandtapyt tydens die Johannesburgse bekendstelling van ‘Vir Altyd’. Foto: Esté Meyer Jansen.
Stiaan Smith is die karakter Retief in ‘Vir Altyd’. Foto: Esté Meyer Jansen.
Jacques de Villers van Joshua na die Reën saam met sy vrou Danél. Die groep het ook die temalied van ‘Vir Altyd’ gesing. Foto: Esté Meyer Jansen.
Marissa Drummond en metgesel. Foto: Esté Meyer Jansen.
Bertha le Roux en haar man Karel. Foto: Esté Meyer Jansen.
André Velts en Juanita de Villiers. Foto: Esté Meyer Jansen.
André Stoltz en metgesel. Foto: Esté Meyer Jansen.
Leandie du Randt. Foto: Esté Meyer Jansen.
Die akteur en aanbieder Nadia Beukes (regs) en haar verloofde David de Villiers. Foto: Esté Meyer Jansen.
Luan Jacobs en Francois van Rensburg saam met metgeselle het ook die première van ‘Vir Altyd’ geniet. Foto: Esté Meyer Jansen.
Danie Bester die vervaardiger van ‘Vir Altyd’ saam met Lelia Etsebeth. Foto: Esté Meyer Jansen.
Dirk Stoltz en metgesel. Dirk vertolk die rol van Ben wat getroud is met Marietjie. Foto: Esté Meyer Jansen.
Sans Moonsamy en metgesel. Sans is Sylvan in ‘Vir Altyd’. Foto: Esté Meyer Jansen.
Die Sega-dansgroep het gaste by die première van ‘Vir Altyd’ vermaak. Foto: Esté Meyer Jansen.
Langs die sandtapyt met die bekendstelling van ‘Vir Altyd’ in Johannesburg op 4 Februarie. Foto: Esté Meyer Jansen.
Angelique Gerber. Foto: Esté Meyer Jansen.
Is julle tweetjies nie nou besig om die publiek baie moeg te maak vir dieselfde ou gesiggies nie? “Over exposure” sou ek dink.
Ek en my gesin het die vliek verlede Vrydag in Potchefstroom gesien. Dit was briljant. Ondersteun jou mense.
Het die fliek saterdag gekyk. Die is heeltemal verskillende rolle as Pad na jou hart, baie goeie akteurs, BAIE goeie fliek. Dankie julle. Julle mag maar nog n film maak ;-)